钦定古今图书集成/理学汇编/学行典/第215卷 > 余钥
## 钦定古今图书集成/理学汇编/学行典/第215卷 > 余钥

按《抚州府志》：“余钥，字以和，临川人。高节自持，不乐仕
进。所居负城带河，常经岁不入市，惟事父母，无所不
至。父殁，每过父所眺处，辄潸潸泪下。母病，吁天愿代，
卜日将葬。会大雨连绵，先夕斋戒夜祷，比举柩果晴。
郡邑从绅士请于上，奉旨建坊旌孝。坊成，比邻火灾，
顷刻数十栋皆尽。将及坊，大风灭火。吴文恪赞曰：‘予
过郡城，从父老问孝子遗事，低徊久之。语称‘孝悌之
德，格于上下’’”，其是之谓乎！子秉忠，岁贡，训导。